চট্টগ্রাম ব্যুরো  সাইদুল ইসলাম (১৪)। নির্মাণ শ্রমিক বাবার একমাত্র ছেলে। মিরসরাই আবু তোরাব দাখিল মাদ্রাসার সপ্তম শ্রেণীতে পড়ত। পড়ালেখা শেষ করে পরিবারের হাল ধরার ইচ্ছা ছিল তার। মা-বাবারও স্বপ্ন ছিল ছেলে পড়ালেখা শেষ করে পরিবারের হাল ধরবে। বড় চাকরি করবে। কিন্তু গত সোমবার ফুটবল খেলা দেখতে গিয়ে ফেরার পথে ট্রাক উল্টে নিহত হয় সাইদূল ইসলাম। তার  বাবার স্বপ্ন অধরাই থাকল।  শুধু সাইদূল ইসলাম নয়। মিরসরাইতে সড়ক দূর্ঘটনায় নিহত ৪৩ জনের মধ্যে ৩৮ জন বিভিন্ন স্কুল-কলেজ-মাদ্রাসার ছাত্র। তারা সবাই মধ্যবিত্ত পরিবারের সন্তান। তাদের অনেকেই পরিবারের একমাত্র সন্তান। লেখাপড়া শেষ করে মানুষের মতো মানুষ হয়ে পরিবার ও গ্রামের চেহারা পাল্টে দেবে। কিন্তু তাদের মৃত্যুর সঙ্গে ধূলিসাৎ হয়ে গেছে পরিবার ও এলাকার লোকের স্বপ্ন। মিরসরাই মধ্যম মায়ানী প্রফেসর কামাল উদ্দিন কলেজের ৩০০ গজ দূরে হৃদরোগী দিনমজুর রফিকুল ইসলামের বেড়ার ঘর। উঠানে বিলাপ করছেন তার স্ত্রী রুশ্রি আরা। পুতরে  আমাগোরে কে দেখবে। তোর বাবারে ওষুধ কিনে কে দেবে? পুতরে তুই মরতে পারছ না_ এভাবে বিলাপ করতে করতে জ্ঞান হারিয়ে ফেলেন রুশ্রি আরা। তার বড় ছেলে আশরাফ উদ্দিন (১৬) বাস উল্টে নিহত হয়। স্বামী আড়াই বছর ধরে অসুস্থ। পরিবারের হাল ধরছিল বড় ছেলে আশরাফ। সপ্তম শ্রেণী পর্যন্ত পড়ালেখার পর দিনমজুরি করত। যা আয় হতো তা দিয়ে সংসার চলছিল। জ্ঞান ফেরার পর মা রুশ্রি আরা জানান, তার আরও দুই ছেলে সাকিব (৬) ও রাকিবর (৫) এবং মেয়ে তামান্না (১)। আশরাফের আয় দিয়ে তাদের সংসার চলত। এখন কীভাবে চলবে। ভিটেবাড়ি ছাড়া কোনো জায়গাজমি নেই। স্বামী সুস্থ  থাকলে কাজ করত। এখন খাবে নাকি ওষুধ কিনবে।  গতকাল দিনভর শোকে বিভোর ছিল মধ্যম মায়ানী, পূর্বমায়ানী, পশ্চিম মায়ানী এবং খইয়াছড়া এলাকার স্কুল-কলেজপড়ূয়া পরিবারগুলো। স্কুল-কলেজপড়ূয়া এ মেধাবী ছেলেরাই পরিবারের হাল ধরত। নিহত কলেজছাত্র ইফতেখারের বাবা ফারুক বলেন, আমার তিন মেয়ে ও এক ছেলে। একমাত্র  ছেলেকে হারিয়ে বংশে প্রদীপ জ্বালানোর মতো কেউ নেই। কয়েকদিন আগে হাসপাতাল থেকে এসেছি। ছেলে টিউশনি করে নিজের খরচ চালাত। আমার ওষুধ কিনে দিত। এখন কে হাল ধরবে আমার পরিবারের।  মায়ানী ইউনিয়ন পরিষদ চেয়ারম্যান মাস্টার কবির  নিজামী বলেন, অবহেলিত মায়ানী মেধাশূন্য হয়ে গেল। নিহত মেধাবী ছাত্রগুলো লেখাপড়া শেষ করে দেশসেবার পাশাপাশি মায়ানী উন্নয়নের ভূমিকা রাখতে পারত।  আবু তোরাব উচ্চ বিদ্যালয়ের প্রধান শিক্ষক জাফর সিদ্দিকী জানান, নিহত ছেলেগুলো ভবিষ্যতে সচিব, ম্যাজিস্ট্রেট, সাংবাদিক হয়ে দেশ ও পরিবারের হাল ধরত। এখন সবই শেষ।  মায়ানী গ্রামের বৃদ্ধ জাকির হোসেন বলেন, নিজের ছেলেরে পড়াশোনা শিখাইতে পারি নাই। এলাকার ছেলেরা পড়ালেখা শিখে মানুষ হলে কাজে আসত। কিন্তু সব আশা শেষ।